
PARLAMENTUL ROMÂNIEI

CAMERA DEPUTAŢILOR

COMISIA PENTRU  ÎNVĂŢĂMÂNT,


     ŞTIINŢĂ, TINERET ŞI SPORT

                   


                                                                               BUCUREŞTI: 9 noiembrie 1998

Nr.201/XVIII/9




           RAPORT

asupra propunerii legislative privind trecerea Institutelor Academiei în reţeaua Ministerului Cercetării şi Tehnologiei 

În urma examinării propunerii legislative privind trecerea Institutelor Academiei în reţeaua Ministerului Cercetării şi Tehnologiei, în şedinţa din 4 noiembrie 1998, Comisia a hotărât, cu majoritate de voturi, că aceasta nu poate fi acceptată şi propune Plenului respingerea pentru următoarele motive:

1. profilul de activitate al institutelor în cauză este în principal de cercetare fundamentală, iar Ministerul Cercetării şi Tehnologiei are în subordinea sa institute de cercetare al căror obiect de activitate are caracter tehnic- aplicativ, legat direct de obiectivele cuprinse în programul de guvernare;

2. institutele aflate în cadrul Academiei Române nu ar putea fi coordonate de Ministerul Cercetării şi Tehnologiei, întrucât acesta, ca organ al administraţiei publice, nu dispune de specialişti de cel mai înalt nivel şi pregătire ştiinţifică în domenii ca: matematica, lingvistica, ştiinţele juridice, politologice, psihologie, sociologie etc.;

3. institutele din reţeaua Ministerului Cercetării şi Tehnologiei sunt organizate şi funcţionează după modelul regiilor autonome, inclusiv pe planul finanţării, tocmai ca urmare a activităţilor cu caracter tehnic, aplicativ, în timp ce institutele din reţeaua Academiei Române sunt organizate şi funcţionează ca instituţii publice, fiind finanţate din bugetul statului;

4. institutele din reţeaua Academiei Române au relaţii de colaborare ştiinţifică de profil cu instituţii similare din alte ţări, finanţate de foruri ştiinţifice internaţionale, iar trecerea lor în subordinea Ministerului Cercetării şi Tehnologiei ar reduce sursele de finanţare;

5. organizarea şi funcţionarea Academiei Române, ca instituţie publică autonomă şi ca cel mai înalt for ştiinţific al ţării, este de natură a asigura caracterul obiectiv, ştiinţific al cercetărilor şi studiilor realizate la institutele din reţeaua sa, ferindu-le de eventuale influenţe politice care s-ar putea manifesta în cazul când acestea ar fi subordonate unor factori ai puterii politice sau administrative;

6. propunerea legislativă este necorespunzătoare, nu numai pe fond ci şi  pe formă, deoarece nu răspunde cerinţelor prevăzute de normele de tehnică legislativă, menţionate în avizul Consiliului Legislativ.

       PREŞEDINTE




SECRETAR

Prof.univ.dr.ing.Anghel Stanciu           Prof.univ.dr.ing.Ecaterina Andronescu

Expert parlamentar

  Simion Cioată

